POZIV
na sudjelovanje u savjetovanju
s javnošću
o

NACRTU ODLUKE O SUFINANCIRANJU KAPITALNIH
ULAGANJA U SPORTSKE OBJEKTE I TERENE


Program koji se odnosi na kapitalna ulaganja u sportske objekte i terene prvenstveno služi kao podrška održivom razvoju sporta i neovisan je o svim ostalim programima. Pod kapitalnim ulaganjima  u sportske objekte i terene podrazumijeva se izgradnja, građevinski zahvat (dogradnja, rekonstrukcija, obnavljanje) i opremanje sportskih objekata i terena. Sredstvima za kapitalna ulaganja u sportske objekte i terene nastoji se sve sportske aktivnosti popratiti i pomoći sufinanciranjem infrastrukture koja je u sportskom segmentu života vrlo važan čimbenik.

Mnogobrojni sportaši iz Osječko-baranjske županije zabilježili su čitav niz vrhunskih rezultata, no nažalost razvoj sportske infrastrukture te rezultate nije adekvatno pratio.

Sportska infrastruktura na području Osječko-baranjske županije je u lošem i dotrajalom stanju te je na pojedinim područjima potrebna i kompletna obnova sportskih objekata koja nije provedena niti nakon završetka Domovinskog rata. Stoga je Skupština Osječko-baranjske županije usvojila na 9. sjednici, održanoj 28. travnja 2022. godine, Odluku o sufinanciranju kapitalnih ulaganja u sportske objekte i terene („Županijski glasnik“ broj 4/22.). Temeljem te Odluke, putem Javnog poziva sufinancirano je 20 kapitalnih ulaganja u sportske objekte i terene.

Obzirom da je Osječko-baranjska županija osvojila titulu European Region of Sport 2024., neophodno je sportsku infrastrukturu podići na višu razinu i omogućiti i jedinicama lokalne samouprave financijsku podršku pri financiranju kapitalnih ulaganja u sportske objekte i terene.

Razvidno je da je sport sam po sebi puno više od društvene aktivnosti. Sport je veliki promidžbeni alat i grana koja osnažuje turizam i gospodarstvo regije, što je Osječko-baranjska županija i prepoznala.
     
Korisnici sportskih aktivnosti su udruge/klubovi/društva i jedinice lokalne samouprave. Predloženi Program obuhvaća sufinanciranje kapitalnih ulaganja u sportske objekte i terene na području Osječko-baranjske županije s posebnim osvrtom na rješavanje problema infrastrukturnog aspekta sportskim udrugama/klubovima/društvima. Nacrt Odluke o sufinanciranju sportskih objekata i terena  obuhvaća plan aktivnosti koje će se poduzimati kroz realizaciju pojedinačnih projekata kapitalnih ulaganja u sportske objekte i terene na području Osječko-baranjske županije te se predlaže sukladno Zakonu o pristupu informacijama i Kodeksu provođenje postupka savjetovanje sa zainteresiranom javnošću.
Budući da je riječ o planskom dokumentu kojim se uređuju pitanja kojima se neposredno ostvaruju potrebe građana ili druga pitanja od interesa za opću dobrobit građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13., 85/15. i 69/22.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o sufinanciranju kapitalnih ulaganja u sportske objekte i terene na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 24. veljače do 26. ožujka 2023. godine.
Organizator i nositelj postupka savjetovanja je Upravni odjel za turizam, kulturu i sport Osječko-baranjske županije.
Pozivamo vas na sudjelovanje u postupku Savjetovanja, za koju potrebu vam je na raspolaganju utvrđeni Nacrt Programa Odluke o sufinanciranju kapitalnih ulaganja u sportske objekte i terene i Obrazac sudjelovanja u savjetovanju. 
· Nacrt Odluke o sufinanciranju kapitalnih ulaganja u sportske objekte i terene
· Obrazac sudjelovanja u savjetovanju 

